Document ID: 32017D0865

Reference:
20.5.2017
SL
Uradni list Evropske unije
L 131/11
SKLEP SVETA (EU) 2017/865
z dne 11. maja 2017
o podpisu, v imenu Evropske unije, Konvencije Sveta Evrope o preprečevanju nasilja nad ženskami in nasilja v družini ter o boju proti njima glede zadev na področju pravosodnega sodelovanja v kazenskih zadevah
SVET EVROPSKE UNIJE JE –
ob upoštevanju Pogodbe o delovanju Evropske unije ter zlasti člena 82(2) in člena 83(1) v povezavi s členom 218(5) Pogodbe,
ob upoštevanju predloga Evropske komisije,
ob upoštevanju naslednjega:
(1)
Unija je skupaj z državami članicami kot opazovalka sodelovala pri pogajanjih o Konvenciji Sveta Evrope o preprečevanju nasilja nad ženskami in nasilja v družini ter o boju proti njima (v nadaljnjem besedilu: Konvencija), ki jo je Odbor ministrov Sveta Evrope sprejel 7. aprila 2011. Konvencijo je mogoče podpisati od 11. maja 2011 naprej.
(2)
V skladu s svojim členom 75 je Konvencija na voljo za podpis Uniji.
(3)
Konvencija vzpostavlja celovit in večstranski pravni okvir za zaščito žensk pred vsemi oblikami nasilja. Njen cilj je preprečevati, preganjati in odpravljati nasilje nad ženskami in dekleti ter nasilje v družini. Konvencija zajema širok spekter ukrepov, od zbiranja podatkov in ozaveščanja do pravnih ukrepov, s katerimi se različne oblike nasilja nad ženskami opredelijo kot kaznive. Vključuje ukrepe za zagotavljanje zaščite in podpornih storitev žrtvam ter obravnava vidik nasilja zaradi spola na področju azila in migracij. Da bi pogodbenice zagotovile učinkovito izvajanje njenih določb, Konvencija vzpostavlja poseben mehanizem za spremljanje.
(4)
Podpis Konvencije v imenu Unije bo prispeval k uresničevanju načela enakosti žensk in moških na vseh področjih, kar je temeljni cilj in vrednota Unije, ki jo je treba v skladu s členoma 2 in 3 Pogodbe o Evropski uniji (PEU), členom 8 Pogodbe o delovanju Evropske unije (PDEU) in členom 23 Listine Evropske unije o temeljnih pravicah uresničevati pri vseh dejavnostih Evropske unije. Pri nasilju nad ženskami gre za kršitev njihovih človekovih pravic in skrajno obliko diskriminacije, ki je zakoreninjena v neenakosti med spoloma ter prispeva k ohranjanju te neenakosti in jo krepi. Z zavezo k izvajanju Konvencije Unija potrjuje svojo zavezanost boju proti nasilju nad ženskami na svojem ozemlju in v svetu ter krepi sedanje politično delovanje in obsežen veljavni pravni okvir na področju kazenskega procesnega prava, ki je zlasti pomemben za ženske in dekleta.
(5)
Na področjih, ki jih zajema Konvencija, imajo pristojnost tako Unija kot njene države članice.
(6)
Konvencijo bi bilo treba podpisati v imenu Unije glede zadev, ki sodijo v pristojnosti Unije, v kolikor bi Konvencija lahko vplivala na skupna pravila ali spremenila njihovo področje uporabe. To se zlasti uporablja za nekatere določbe Konvencije glede pravosodnega sodelovanja v kazenskih zadevah in za določbe Konvencije glede azila in nevračanja. Države članice obdržijo svoje pristojnosti, kjer Konvencija ne vpliva na skupna pravila ali ne spreminja njihovega področja uporabe.
(7)
Unija ima tudi izključno pristojnost za sprejetje obveznosti iz Konvencije glede njenih institucij in javne uprave.
(8)
Ker so pristojnost Unije in pristojnosti držav članic med seboj povezane, bi morala Unija postati pogodbenica te konvencije skupaj s svojimi državami članicami, s čimer bi skupaj izpolnile obveznosti, določene s Konvencijo, in uveljavljale pravice, ki so jim dodeljene, na usklajen način.
(9)
Ta sklep se nanaša na določbe Konvencije o pravosodnem sodelovanju v kazenskih zadevah, v kolikor bi te določbe lahko vplivale na skupna pravila ali spremenila njihovo področju uporabe. Ne nanaša se na člena 60 in 61 Konvencije, ki sta obravnavana v ločenem sklepu Sveta, ki bo sprejet vzporedno s tem sklepom.
(10)
Irsko in Združeno kraljestvo zavezujeta direktivi 2011/36/EU (1) in 2011/93/EU (2) Evropskega parlamenta in Sveta, zato sodelujeta pri sprejetju tega sklepa.
(11)
V skladu s členoma 1 in 2 Protokola (št. 22) o stališču Danske, ki je priložen PEU in PDEU, Danska ne sodeluje pri sprejetju tega sklepa, ki zato zanjo ni zavezujoč in se v njej ne uporablja.
(12)
Konvencijo bi bilo treba podpisati –
SPREJEL NASLEDNJI SKLEP:
Člen 1
Podpis, v imenu Evropske unije, Konvencije Sveta Evrope o preprečevanju nasilja nad ženskami in nasilja v družini ter o boju proti njima glede zadev na področju pravosodnega sodelovanja v kazenskih zadevah, se odobri s pridržkom sklenitve navedene konvencije (3).
Člen 2
Predsednik Sveta je pooblaščen, da imenuje osebo(-e), pooblaščeno(-e) za podpis Konvencije v imenu Unije.
Člen 3
Ta sklep začne veljati dvajseti dan po objavi v Uradnem listu Evropske unije.
V Bruslju, 11. maja 2017
Za Svet
Predsednik
R. GALDES
(1)  Direktiva 2011/36/EU Evropskega parlamenta in Sveta z dne 5. aprila 2011 o preprečevanju trgovine z ljudmi in boju proti njej ter zaščiti njenih žrtev in o nadomestitvi Okvirnega sklepa Sveta 2002/629/PNZ (UL L 101, 15.4.2011, str. 1).
(2)  Direktiva 2011/93/EU Evropskega parlamenta in Sveta z dne 13. decembra 2011 o boju proti spolni zlorabi in spolnemu izkoriščanju otrok ter otroški pornografiji in nadomestitvi Okvirnega sklepa Sveta 2004/68/PNZ (UL L 335, 17.12.2011, str. 1).
(3)  Besedilo Konvencije bo objavljeno skupaj s sklepom o njeni sklenitvi.

Summary:
Pristop EU k Istanbulski konvenciji
Pristop EU k Istanbulski konvenciji
 
POVZETEK:
Sklep (EU) 2017/865 – podpis Konvencije Sveta Evrope o preprečevanju nasilja nad ženskami v imenu EU glede sodelovanja na področju kazenskega pravosodja
Sklep (EU) 2017/866 – podpis Konvencije Sveta Evrope o preprečevanju nasilja nad ženskami v imenu EU glede azila in nevračanja
KAJ JE NAMEN TEH SKLEPOV?
Sklepa pooblaščata Evropsko unijo (EU) za podpis Konvencije Sveta Evrope o preprečevanju nasilja nad ženskami in nasilja v družini ter o boju proti njima (Istanbulska konvencija) v imenu EU glede zadev, za katere je pooblaščena. To je pomemben korak k temu, da EU skupaj z državami članicami EU postane polnopravna pogodbenica Istanbulske konvencije.
KLJUČNE TOČKE
Istanbulska konvencija zajema zadeve, za katere so pooblaščene EU in njene države članice.EU bi morala zato postati pogodbenica konvencije skupaj z državami članicami, s čimer bi skupaj učinkovito izpolnile obveznosti, določene s Konvencijo. Sklepa navajata, da bi bilo treba konvencijo podpisati v imenu EU glede zadev, za katere je pooblaščena EU, če bi konvencija lahko vplivala na skupna pravila EU ali spremenila njihovo področje uporabe. Taka pooblastila EU se uporabljajo zlasti za pravila Konvencije glede pravosodnega sodelovanja v kazenskih zadevah ter glede azila in nevračanja (varstvo osebe pred izgonom ali vrnitvijo v državo, v kateri bi imela razlog za strah pred preganjanjem – eden od bistvenih sestavnih delov statusa begunca in pravice do azila).
OD KDAJ SE TA SKLEPA UPORABLJATA?
Uporabljata se od 9. junija 2017.
OZADJE
Istanbulska konvencija je najcelovitejša mednarodna pogodba o preprečevanju nasilja nad ženskami* in nasilja v družini*. Predložena in na voljo za podpis je bila leta 2011, uporablja pa se od avgusta 2014. Konvencija je na voljo za podpis EU, ki je skupaj z državami članicami kot opazovalka sodelovala pri pogajanjih o njej. Sklepa Sveta (EU) 2017/865 in (EU) 2017/866 sta bila sprejeta v okviru leta 2017, ki ga je Evropska komisija razglasila za leto, ki se osredotoča na ukrepe za boj proti nasilju nad ženskami. Več informacij je na voljo na strani:Mednarodni dan za odpravo nasilja nad ženskami – informativni pregled (Evropska komisija).
KLJUČNI POJMI
Nasilje nad ženskami: kot je opredeljeno v Istanbulski konvenciji, so to nasilna dejanja zaradi spola (tj. nasilje, ki je usmerjeno proti ženski, ker je ženska, ali nesorazmerno prizadene ženske), ki povzročijo ali bi lahko povzročila fizične, spolne, psihične ali ekonomske posledice ali trpljenje žensk, vključno z grožnjami s takimi dejanji, prisilo ali samovoljni odvzem prostosti, ne glede na to, ali do njih pride v javnem ali zasebnem življenju.
Nasilje v družini: kot je opredeljeno v Istanbulski konvenciji, je to vsako dejanje fizičnega, spolnega, psihičnega ali ekonomskega nasilja, ki se zgodi v družini ali gospodinjski enoti ali med nekdanjima ali trenutnima zakoncema ali partnerjema, ne glede na to, ali storilec še prebiva ali je prebival z žrtvijo.
GLAVNI DOKUMENTI
Sklep Sveta (EU) 2017/865 z dne 11. maja 2017 o podpisu, v imenu Evropske unije, Konvencije Sveta Evrope o preprečevanju nasilja nad ženskami in nasilja v družini ter o boju proti njima glede zadev na področju pravosodnega sodelovanja v kazenskih zadevah (UL L 131, 20.5.2017, str. 11–12).
Sklep Sveta (EU) 2017/866 z dne 11. maja 2017 o podpisu, v imenu Evropske unije, Konvencije Sveta Evrope o preprečevanju nasilja nad ženskami in nasilja v družini ter o boju proti njima, kar zadeva azil in nevračanje (UL L 131, 20.5.2017, str. 13–14).
POVEZANI DOKUMENTI
Konvencija Sveta Evrope o preprečevanju nasilja nad ženskami in nasilja v družini ter o boju proti njima (Istanbulska konvencija), Strasbourg, 12. april 2011.
Zadnja posodobitev 03.02.2022